حقيقي انا اتلغبطت جدا من إجابة حضرتك ومعرفتش بردو احنا مخيرين ولا مسيرين ..وخايفة اتعمق في الموضوع دا عشان ممكن يكون جدال مع ربنا وفي حاجات مينفعش نسأل فيها
زي ما اتفقنا ، إحنا دلوقتي متأكدين من حاجة وهي : أن إحنا بنعمل حاجة إحنا مختارينها وبإرادتنا ، زي ما إنتي كده فاهمة الفرق بين نبض قلبك اللي بيحصل لا إراديًا ، وبين إنك بعتي لي سؤال كتبتيه بنفسك واختيارك ، صح؟ طيب ، يبقى دا الشيء الأكيد.  دلوقتي ننتقل لمرحلة تانية بقى:  هل إحنا بنعمل الحاجة اللي باختيارنا دي ، من غير ما ربنا يعلم عنها شيئًا ، يعني من وراه وهو لا يعلم ، هل دا ينفع؟  لأ ما ينفعش ، يبقى إذًا : هو يعلم مسبقًا ما سنختاره ونفعله.  طيب ، هل ينفع نعمل الحاجة اللي باختيارنا دي وهو مش عاوزها؟  يعني نعمل حاجة عكس إرادته وقدرته؟  لأ طبعًا برضه ما ينفعش ، يبقى هو لازم يكون سبحانه وتعالى أذن بها. يبقى نتيجة الكلام دا كالتالي:  إحنا مختارين ولينا إرادة حرة.  الله يعلم مسبقًا أفعالنا.  الله يخلق لنا أفعالنا ويأذن بها لأنه لا يمكن أن نفعل شيئًا لا يريده. بس.